திமுகவுக்கோ அது முற்றிலும் எதிரான விளைவுகளை ஏற்படுத்தி விட்டது. ராஜீவ் படுகொலைப் பழியை விடுதலைப் புலிகளின் மீது சுமத்தி, அதற்கு திமுக உதவியதாக மேலும் ஒரு பழியைச் சுமத்தி, அந்தத் தேர்தல் வியாபாரத்தில் திராவிட இயக்க எதிரிகள் நன்றாகவே லாபம் சம்பாதித்தார்கள். திமுகவினரின் கடைகள் அடித்து நொறுக்கப்பட்டன. திமுகவினர் பலர் கைது செய்யப்பட்டனர். ஏறத்தாழ நெருக்கடி நிலைக் காலத்தில் எதிர்கொண்ட அதே அனுபவங்களை ராஜீவ் படுகொலையின் போதும் திமுக அனுபவிக்க நேர்ந்தது. கூடுதல் போனஸாக தேர்தலில் தோல்வியையும் சந்தித்தது. இதில் விடுதலைப் புலிகள் இயக்கத்தினர் ஒருபோதும் திமுகவையோ, கருணாநிதியையோ மதித்ததும் இல்லை, நம்பியதும் இல்லை என்ற உண்மையை வசதியாக எல்லோரும் மறந்தும், மறைத்தும் விட்டனர். தமிழர்களின் அறியாமையைப் பயன்படுத்தியே அவர்களை அழிப்பதில், ஆரியம் தொடர் வெற்றிகளைக் கண்டு வந்துள்ளது. 1991ம் ஆண்டு தேர்தல் முடிவுகள் அதற்கு மேலும் ஒரு சாட்சி.